Nicușor Dan este de părere că alegerea ca și candidat la Primăria Generală a lui Cîrstoiu "e un fel al PSD-ului de a se ascunde în spatele unei interfețe, care poate să aibă anumite calități".
De asemenea, dat fiind faptul că Gabriela Firea se va ocupa de campania electorală, Nicușor Dan spune că medicul Cîrstoiu "nu va fi acel candidat de dreapta, pe care simpatizanții PNL să-l urmeze".
"Cătălin Cîrstoiu i-a lăudat pe primarii Firea, Oprescu, chiar în conferința aia de lansare. Șefa lui de campanie e doamna Gabriela Firea, a zis că îi preia ideile din program, adică nu e acel candidat PNL, de dreapta, pe care simpatizanții Partidului Național Liberal să-l urmeze. În plus, sunt alegeri într-un singur tur, e un vot util. Nu sunt departe anii aceia 2008-2020 ai guvernării PSD în București și eu sper în continuare că votanții de dreapta din București, care mi-au dat votul, bineînțeles, cu sprijinul de atunci, al partidelor de dreapta, se vor uita cu atenție ce am făcut și care e diferența între acești 3 ani și cei 12 ani dinainte.
Cătălin Cîrstoiu va fi susținut de o listă comuna PSD-PNL, de consilieri, în care o pondere mai mare o vor avea consilierii PSD, deci e un fel al PSD-ului de a se ascunde în spatele unei interfețe care poate să aibă anumite calități, dar mi-e greu să cred că, în ipoteza în care domnia sa ajunge primar, mi-e greu să cred că el controlează PSD-ul și nu PSD-ul îl controlează pe domnia sa".